61 sterf toe trein in skare inploegŉ Skare by die plek waar die ongeluk in Amritsar, Indië plaasgevind het (20 Oktober 2018). Foto: AP Photo/Prabhjot Gill Polisie-owerhede in Indië het Saterdag begin met ŉ ondersoek ná ŉ tragiese voorval Vrydagaand in Amritsar waarin 61 mense dood is toe ŉ trein in ŉ skare mense ingeploeg het wat besig was om na ŉ vuurwerkvertoning te kyk. Amritsar is ŉ stad in die noordoostelike staat Punjab in Indië. Die slagoffers het op die treinspoor gestaan om na die vuurwerkvertoning te kyk, wat deel was van die Hindoe-fees van Dussehra, toe die ongeluk gebeur het. Beamptes het gesê die mense wat deur die trein getref is, kon nie die trein hoor aankom nie weens die ontploffende vuurwerke. Verskeie mense was ook besig om met hul selfone video’s van die vertoning te neem. ŉ Huilende vrou hou aan haar man vas tydens die verassing van haar seun wat dood is toe die trein in die skare ingeploeg het (20 Oktober 2018). Foto: AP Photo/Prabhjot Gill Volgens berigte het ongeveer 700 mense na die vertoning staan en kyk en was daar meer as 300 mense op die treinspoor. Die trein wat deur die skare geploeg het, was van Jalandhar na Amritsar op pad. Polisiebeamptes het die masjinis ingeneem vir ondervraging. Amptelike beamptes het aan die IANS-nuusagentskap gesê die treindrywer beweer hy is die groen lig gegee sodat hy voort kon ry en het glad nie geweet dat daar honderde mense op die spoor staan nie. Vrae word gevra oor hoe daar toestemming gegee kon word dat die Dussehra-viering naby die treinspoor gehou mag word. Plaaslike politici dring aan om te weet, selfs indien daar toestemming hiervoor gegee was, hoekom daar nie pogings aangewend is om die trein te stop nie. Politici meen iemand moet vir die voorval aanspreeklik gehou word. ŉ Skare by die plek waar die ongeluk in Amritsar, Indië plaasgevind het (20 Oktober 2018). Foto: AP Photo/Prabhjot Gill Ashwani Lohani, hoof van die Indiese spoorweg, het gesê die maatskappy is nie in kennis gestel van die Dussehra-viering wat naby die treinspoor plaasgevind het nie. “Dit sal foutief wees om te sê die spoorweg is verantwoordelik vir die ongeluk. Dit is die hoofspoorlyn wat bedoel is vir vinnige treine. Mense was op die spoor besig om na die vuurwerk te kyk. Mense moet meer bewus wees [en] moet nie treinspore betree nie,” het Lohani gesê. Beseerde ooggetuies het aan die uitsaaier NDTV gesê baie mense het op die treinspoor gaan staan om die vuurwerk beter te kan sien, aangesien die spoor op ŉ hoër grondvlak was. Minstens 48 mense wat beseer is word in verskillende hospitale behandel. Amarinder Singh, hoofminister van Punjab, het ŉ nasionale routydperk aangekondig in die lig van die tragedie.